আক্কেল সাহেব বউয়ের সঙ্গে ঝগড়ার একপর্যায়ে বউকে 'বেপরোয়া' বলে বেয়াক্কেল বনে গেলেন। বউ তো তেলে-বেগুনে জ্বলে ওঠে। হুঙ্কার দিয়ে বলে, বেপরোয়া হয় গাড়ি আর গাড়ির ড্রাইভার। তুমি তার সঙ্গে আমার তুলনা করলে? বউ এবার পাল্টা বলা শুরু করে- তুমি বেপরোয়া, তোমার বাপ বেপরোয়া, তোমার চৌদ্দগুষ্টি বেপরোয়া। বউয়ের অগ্নিমূর্তি দেখে এবার আক্কেল সাহেবের আক্কেল গুড়ূম। মনে মনে বিড়বিড় করে বলতে লাগলেন, কেন যে 'বেপরোয়া' বলতে গেলাম। বউ দেখি এখন আমার চৌদ্দগুষ্টি উদ্ধার করছে! আক্কেল সাহেবের বউয়ের ঝাঁজালো কথা তখনও রকেটের গতিতে চলছে। বউ বলে যাচ্ছে, থাকব না এই সংসারে। বিয়ের পর থেকে এক মুহূর্তের জন্যও শান্তি পাইনি। একটা বদ লোকের সঙ্গে বাবা আমার বিয়ে দিয়েছেন। কথায় কথায় দোষ ধরে আর ঝগড়া করে।